钦定古今图书集成/明伦汇编/氏族典/第121卷 > 陈抟
## 钦定古今图书集成/明伦汇编/氏族典/第121卷 > 陈抟

按《宋史陈抟传》：“抟字图南，亳州真源人。始四五岁，戏
涡水岸侧，有青衣媪乳之，自是聪悟日益。及长，读经
史百家之言，一见成诵，悉无遗忘，颇以诗名。后唐长
兴中，举进士不第，遂不求禄仕，以山水为乐。自言尝
遇孙君仿獐皮处士，语抟曰：‘武当山九室岩可以隐
居’。抟往栖二十馀年，移居华山云台观，又止少华石”
室，每寝处百馀日不起。周世宗好黄白术，有以抟名
闻者，显德三年，命华州送至阙下，留止禁中月馀，从
容问其术，对曰：“陛下为四海之主，当以致治为念，奈
何留意黄白之事乎？”世宗不之责，命为谏议大夫，固
辞不受。既放还所止，诏本州长吏岁时存问。太平兴
国中来朝，太宗待之甚厚。九年，复来朝，上益加礼重，
诏赐号希夷先生，仍赐紫衣一袭，留抟阙下，令有司
增葺所止云台观，上屡与之属和诗赋，数月放还山。
端拱初，忽谓弟子贾德昇曰：“汝可于张超谷凿石为
室，吾将憩焉。”二年秋七月，石室成，抟手书数百言为
表，其略曰：“臣抟大数有终，圣朝难恋，已于今月二十
二日化形于莲花峰”下张超谷中，如期而卒。经七日，
支体犹温，有五色云蔽塞洞口，弥月不散。抟好读《易》，
手不释卷，常自号扶摇子。著《指元篇》八十一章，言导
养及还丹之事。又有《三峰寓言》及《高阳集》《钓潭集》，诗
六百馀首。